## El Centre d’Artesania participa en més de mig centenar d’activitats amb motiu dels Dies Europeus de l’Artesania

*** Entre les activitats s’inclouen tallers, exposicions i visites guiades a museus artesans i a l’arxiu del Col·legi Major de la Seda de València, el més important d’Europa en la seua matèria
* L’objectiu és fomentar l’interés ciutadà per oficis i tècniques tradicionals i promoure el diàleg entre creadors i públic**

**València.**

El Centre d’Artesania, organisme dependent de la Conselleria d’Innovació, Indústria, Comerç i Turisme, que dirigix Marián Cano, ha preparat més de 56 activitats repartides per tota la Comunitat Valenciana amb motiu de la celebració dels Dies Europeus de l’Artesania.

En la seua visita a una d’estes activitats, la directora general de Comerç, Artesania i Consum, Maribel Sáez, ha destacat que “l’artesania no només és un patrimoni cultural, sinó també una ferramenta clau per a la projecció i el desenrotllament econòmic i social de la nostra terra. A través d’estos actes, busquem fomentar l’interés ciutadà pels oficis tradicionals, promoure el diàleg entre els creadors i el públic, i posar en relleu la importància de preservar tècniques ancestrals”.

El programa, organitzat pel Centre d’Artesania en col·laboració amb les associacions més representatives del sector, es desenrotllarà fins diumenge, en diverses localitats de la Comunitat Valenciana, i inclou tallers demostratius i participatius, visites a tallers d’artesans, conferències, fires, exposicions, visites guiades a museus o a l’arxiu del Col·legi de l’Art Major de la Seda de València, que és el més complet i important d’Europa pel que fa a un ofici artesà.

**Vidre, ceràmica i Falles**

El vidre i la ceràmica tenen també un paper molt destacat en esta edició dels Dies Europeus, amb visites i activitats entorn d’estos sectors tant a l’Olleria, especialment dedicades a l’artesania del vidre, tan arrelada en eixa població, com a Agost, València, Manises i Onda, en este cas, més centrades en la ceràmica.

També cal destacar la visita guiada al Museu de l’Artista Faller, en la qual els participants podran conéixer l’evolució i els processos de producció d’este ofici artesà tan característic de la Comunitat Valenciana.

Els Dies Europeus de l’Artesania tenen el seu origen en *Les Journées Européenes des Métiers d’Art*, que organitza a França l’Institut National des Métiers d’Art (INMA) des de 2002. Espanya prompte es va sumar al projecte, en el qual participen totes les comunitats autònomes, coordinades a través de FUNDESARTE i Oficio y Arte, l’organització dels artesans d’Espanya.

Tots els detalls de les activitats programes a la Comunitat Valenciana poden consultar-se en la pàgina web [Dies de l’artesania](https://www.diasdelaartesania.es/) que ha dissenyat Fundesarte.

Fecha: 02/04/2025